Papersnake/gushiwen huggingface dataset:
无题
钱月龄（明代）

天澹鸟飞飞，山青云杳杳。道人默坐时，楼阁空中小。
大理正任二十和江淹拟古诗二十章寄示
无可（唐代）

不啻回青眼，应疑似碧云。古风真往哲，雅道滥朝闻。

活狱威豪右，销时赖典坟。如何经济意，未克致吾君。
宫词 其六十五
赵佶（宋代）

送腊自然时序应，颁春常与迩遐同。福随新岁知阳德，庆协斯男诞禁中。
赠王典史五首
熊禾（元代）

自从大道裂，教法日益殊。
文学与政事，往往成两途。
簿书吏应俗，佔毕儒诚迂。
二者不相能，世道良可吁。
感事四首 其四
欧阳修（宋代）

莫笑学仙人，山中苦岑寂。试看青松鹤，何似朱门客。

朱门炙手青，来者无时息。何尝问寒暑，岂暇谋寝食。

彊颜悦憎怨，择语防仇敌。众欲苦无厌，有求期必获。

敢辞一身劳，岂塞天下责。风波卒然起，祸患藏不测。

神仙虽杳茫，富贵意何得。
戏呈王郎中
邵雍（宋代）

近年好花人轻之，东君恶怒人不知。
直与增价一百倍，满洛城春都买归。
一株二十有四枝，枝枝皆有倾城姿。
又恐冷地狂风吹，盛时都与籍入诗。
颂十玄谈 其六 转位
释印肃（宋代）

剑树刀山喝使摧，十波罗蜜印灵台。光轮无尽奚边表，不是贪嗔根得来。
访秋分得玉溪诗中吹字韵
全祖望（清代）

吾意正萧瑟，况逢秋半时。
谁家临水处，定有拒霜枝。
日落烟光淡，风凉衣带吹。
东城多野色，病叟亦忘疲。
史次仲钱子武与余在报恩寺纳凉分题各以姓为
李廌（宋代）

天地怒气散，凯风若颠喜。
吹彼枳棘墟，不入邃屋里。
北风何其凉，雨雪雱不止。
卒岁无衣裘，穴处犹冻死。
六月如蒸炊，执扇犹秉毁。
芃芃黍苗花，吹落不结子。
老农悲不获，飞鸟喜自恣。
虽难答天恩，愿天投木李。
八功德水
马之纯（宋代）

钟山有岭号屏风，碧石青林一径通。
听得山腰鸣陆续，看来海径净浺瀜。
初尝但得烦心解，再饮能令百虑空。
软美轻清无限好，经中所说正相同。
胡文定公挽诗三首
刘子翚（宋代）

奕叶论深契，平生仰大儒。
淹留趋绛帐，寂寞奠生刍。
忍见摧梁木，悲歌碎玉壶。
尺书垂奖意，提耳愧朱愚。
洛浦善先长老赠诗自方无本惠勤答诗二首
刘克庄（宋代）

安知先长老，不是昔勤公。
尔有五七字，今无六一翁。
次韵杨宰
陈造（宋代）

淮俗日就薄，识者颇借忧。天变不徒然，旱暵将谁尤。

日来闻见同，比屋声悲愀。令君不鄙夷，疋马走道周。

似闻疄陇间，蛰蛰霰雨稠。课功扑燎馀，准粟秉庾收。

一毙乃百孳，皂坚肥螟蟊。服劳岂容已，善后良未谋。

即君论才谞，为邦似求由。佩兰扈玄蓠，所向多暗投。

世贤刘系宗，芥视东家丘。方将解倒垂，未遑赋归休。

横前觞深渊，君其万斛舟。愿天开老眼，一雨洗叹愁。

旄倪饫菽粟，羁罢安田畴。探丸等和扁，沈痾洒然瘳。

我亦民之一，担石略不留。遭罹本自致，未敢忘反求。

诗来念贤劳，效颦聊杀羞。孰视援溺手，不计输几筹。
舟行
曹家达（清代）

灯昏月黑川途悬，遥传犬吠稀人烟。眼花倒走岸旁树，欲落不落星在天。

人生进取勿可恃，苍蝇附骥亦千里。云何浮沉付刳木，不鉴止水鉴流水。

水能载舟水覆舟，见危于盛明于忧。载舟覆舟一间耳，不如徒踪淩沧洲。

鱼龙夜啸海童泣，环瀛如盎天如笠。黑风捲日天外来，百幅洪涛猝僵立。

吁嗟神禹椎鸿蒙，决荡万变天无功。横江击楫崖山舰，涉川忠信谁与同。
宫词 其六十九
赵佶（宋代）

窄衣偏称小腰身，近岁妆梳百样新。旧日宫娃多窃笑，想应曾占惜年春。
偈三首
释自贤（宋代）

五更残月落，天晓白云飞。
分明目前事，不是目前机。
欲言言不及。林下却商量。
题梅坛
王伯范（宋代）

朝暗杖马夕笺天，汉事于今已几年。
一片孤忠应尚在，定须耿耿斗牛边。
送公度之福建（此后并同州刺史时作）
元稹（唐代）

棠阴犹在建溪矶，此去那论是与非。

若见白头须尽敬，恐曾江岸识胡威。
己亥续怀人诗 其十
黄遵宪（清代）

念我平生同队鱼，又念丈人屋上乌。翩翩公孙才似舅，因君问讯今何如。
瑟调曲四首寿陈天游府尹 其二
黄佐（明代）

碧瞳绿发天与龄，绯衣绣黻临紫京。郁葱佳气钟山明，虎符鱼钥开夜城。

长江如带流德声，五龙云卧珠海清。浮丘羽人授黄庭，苍松丹桂冬不蘦。

乾坤一气魄载营，齐光日月餐玉英。开轩献寿宝瑟鸣，岁岁年年长合并。
奉和诸社长小园看牡丹枉赠之作（二首）
马湘兰（明代）

露滋绣萼弄轻寒，把酒同君带笑看。
忆昔汉宫人去远，阿谁今倚玉阑干。
海幢寺送客登眺感怀
成克大（清代）

万里浮槎至，凭高望越台。潮平梅雨歇，天阔岛云来。

霸气余残垒，王宫尽劫灰。无边惆怅意，送客酒盈杯。
鹧鸪天（刘运判生日）
王以宁（宋代）

瑞雪当空舞素英。玳筵收得满金瓶。洗教双眼明如镜，看取黄河几度清。

龟畀寿，鹤为形。年年长愿见仪刑。他年林下逢彭祖，唤作谁家小后生。
舟过鞋山数里忽南风大作回泊姑塘关
金武祥（清代）

鹢首今真退，淹留又此关。水连天作岸，风激浪成山。

岛屿苍茫外，帆樯出没间。沙堤聊散步，羡煞白鸥閒。
次韵蔡永叔双头芍药
王之道（宋代）

反复新诗对月华，规模犹及正而葩。
坐驰芍药心先醉，身老江湖眼欲花。
夜半已酬连理约，风前还见一枝斜。
滩头更下双鸂鶒，併与妖红作意夸。
句
毛季子（宋代）

独上云绨三百级，回眸失笑万山低。
鹧鸪天·寒日萧萧上琐窗
李清照（宋代）

寒日萧萧上琐窗，梧桐应恨夜来霜。酒阑更喜团茶苦，梦断偏来瑞脑香。
秋已尽，日犹长，仲宣怀远更凄凉。不如随分尊前醉，莫负东篱菊蕊黄。
借虚翁涌金门城望五诗韵以写幽居之兴 其二
杨公远（宋代）

半生迹未历江湖，辟地东郊旋剪芜。结屋池边尘自少，莳梅窗外俗全无。

偶来啜茗谢良友，不肯趋时愧腐儒。却笑一寒难措手，欲裨短褐拆天吴。
子应和诗再用前韵
王十朋（宋代）

江东腊雪为谁多，清逼官梅兴动何。堂坐玉芝劳想像，句工冰柱老研磨。

赓酬往事思蓬岛，灾异狂言忤谏坡。听取金华新号令，要须白战不持戈。
葛仙钩石
苏泂（宋代）

天上丹成鹤上飞，溪边留得钩渔矶。
千年二谢风流尽，谁复行吟送落晖。
严子陵墓次韵
戴冠（明代）

君臣垂令名，千载不偶然。
先生固尚志，光武亦下贤。
斯人化去久，惟有丘陇存。
髑髅已成泥，清风播椒兰。
先生汉之龙，当与造化旋。
胡为抱明珠，终身堕深渊。
云台空自高，视之若轻烟。
归耕富春山，高卧无迍邅。
服我羔羊裘，还君鵕鸃。
脱去金笼头，不受牧者鞭。
滩水清见石，客星长在天。
宋景文公之孙景云得玉龟印有忠孝侯印四字示诗次其韵
刘一止（宋代）

宝器传家宁浪出，汉爵通侯二千石。悬知忠孝萃公门，寸印便应轻尺璧。

虎头飞去通神画，未免诳欺涉嘲骂。馀不左顾非偶然，渭水得璜天或者。

公门次第生辉光，一一词锋如剑铓。龟玉正怜俱在手，莫放柙中苍兕吼。
秋夜
陆游（宋代）

大枕空床梦不成，草堂悄悄四无声。
月明渐见天窗白，风起忽无檐佩鸣。
客子未忘悲故里，老人无念到浮名。
江村岁岁先凉冷，且复寻盟向短檠。
谢人惠金沙酴醾二首
张耒（宋代）

金沙丰腴合德艳，酴醾轻盈飞燕身。
久无丹白应知我，齐散天香供道人。
鬓边娇
舒岳祥（宋代）

天工施巧亦无穷，开尽枝头入草中。
先借豆花来作样，旋将槐蕊缀成丛。
淡匀弄色蔷薇紫，深蒂含胎豆蔻红。
可是夏英无胜汝，鬓云一朵爱珑忪。
寓言
舒岳祥（宋代）

妾家有高楼，高高入青天。
欲作万丈梯，倚空无攀援。
良人在恨里，一去几经年。
长路与天接，举足蹑星躔。
妾欲寻夫婿，解甲戈鋋。
携手上云霓，真到天河壖。
牵牛与织女，不知妾相怜。
姮娥惠神药，燕婉成天仙。
赠朱士稚
屈大均（明代）

神虬乐泥蟠，鸿鹄安紫荆。飞腾亦何难，所贵忘吾形。

子房久破产，一身如浮萍。英雄不失路，何以成功名。

高歌送君酒，词采郁纵横。神仙尔何愚，犹未齐死生。

明月在沧海，光华虚复盈。毋怀千岁忧，酣放聊沉冥。

天地一尘垢，吾心独太清。
句
冯杞（宋代）

谁知江汉过中地，别有蓬瀛物外天。
清溪许希贤自号拙逸为赋四绝 其二
黎廷瑞（宋代）

瓜果蛛丝五綵针，年年儿女费精神。世间巧尽天无巧，更要如何巧与人。
同刘季游登天柱冈四首
杨万里（宋代）

两只胡床小憩些，一枝筇杖拄倾斜。
烟云惨淡天将雪，风日荒寒梅未花。
人去客来酤酒市，鸡鸣犬吠野人家。
清游不用忙归去，强管行程是暮鸦。
青草梦诗后两句早作足之
洪咨夔（宋代）

乾马坤牛放手骑，纵横上下尽通逵。
杖头挑起东风海，挂向东边若木枝。
以诗订丘生前约（二首）
呼文如（明代）

流水郎车马，垂杨妾鬓丝。
春江他自好，一一入相思。
阮郎归
张抡（宋代）

动时思静暑思寒。尘劳扰扰间。翻云覆雨百千般。几时心地闲。

□□□，□□难。将□□□然。自然寒暑不相□。□□□地仙。
涵碧亭为乡人郭宜轩赋
韩雍（明代）

谁搆幽亭近水滨，宜轩高致自无伦。波光万顷映天色，茅屋数椽无市尘。

樵唱渔歌孤棹晚，野花间草四时春。我来痛饮非无意，也儗江湖作散人。
偈三首 其二
释慧照（宋代）

端午龙安亦鼓桡，青山云里得逍遥。饥餐渴饮无穷乐，谁爱争先夺锦标。
桃花菊
韩维（宋代）

谁测天工造化情，巧将红粉傅金英。
武陵溪上分佳色，陶令篱边得异名。
不使秋光全冷淡，却教阳艳再鲜明。
瓮头消息香醪熟，何必黄花便可倾。
南台
韩淲（宋代）

木老地平静，直北万家城。小立兴怀处，凭高眼更明。
假
朱晞颜（宋代）

素艳重重叠雪轻，先春不怕雪霜凝。人言五岭地皆热，谁折一枝寒欲冰。

似笑疏花太孤瘦，故教密叶拥千层。湘南别有新春样，拚醉花前唤不应。
泊楚州锁外六首
张耒（宋代）

便风吹舫去无情，漫遣槎牙铁锁横。
未叹客行鸥鸟远，五更吹角是高城。
送陆鸿渐山人采茶回
皇甫曾（唐代）

千峰待逋客，香茗复丛生。
采摘知深处，烟霞羡独行。
幽期山寺远，野饭石泉清。
寂寂燃灯夜，相思一磬声。
晚兴
张九成（宋代）

雨罢阴云过，绿苔生满斋。
清诗哦晚思，远兴动幽怀。
自恨无与适，谁云寡所谐。
茅檐有余爽，点滴在空阶。
酴醾花
高文虎（宋代）

羽盖珠旛上下蒙，倚栏碧动舞蛟龙。
谁怜澹素朝天面，自现光蛟满月容。
杨柳风柔沾絮湿，蔷薇露重染衣浓。
典型犹带醺酣力，醖得余春百倍醲。
颂古四十四首 其十四
释师范（宋代）

铺席宏开见也么，买人何似看人多。十成好个吹毛剑，只作陶家壁上梭。
题心远轩二首
吴芾（宋代）

扁榜当年我命名，喜君心与迹双清。
眼前风物浑如旧，但觉庭前春草生。
留守相公移镇汉东
欧阳修（宋代）

周郊彻楚坰，旧相拥新旌。路识青山在，人今白首行。

问农穿稻野，候节见梅英。腰组人稀识，偏应邸吏惊。
湖田雨望
言朝标（清代）

细雨溟蒙一望间，水村如画傍湖山。烟笼远树浮青盖，云拥高峰湿翠鬟。

归寺僧穿双屐去，扶犁农着短蓑还。偶耕招隐人何处，泥滑声中鸟语间。
跋北上倡和集谢友竹
饶与龄（明代）

总括全诗三百篇，诗无删后岂云然。隆唐李杜堪称圣，晚宋欧黄亦觉仙。

写性由来非玩物，覆瓿奚用费花笺。白头交谊平生爱，不厌搜枯几万言。
柳梢青
陈亮（宋代）

柳丝烟织。掩映小池，鳞鳞波碧。几片飞花，半檐残雨，长亭愁寂。

凭高望断江南，怅千里、疏烟淡日。斗草风流，弄梅情分，教人思忆。
自画山水留春堂大屏题其上
晁补之（宋代）

胸中正可吞云梦，盏里何妨对圣贤。
有意清秋入衡霍，为君无尽写江天。
水村歌
钱仲鼎（宋代）

舟摇摇兮，风嫋嫋兮。
波鳞鳞兮，鸥翩翩兮。
扣舷渔歌兮，孰知其他兮。
太仓道中
顾逢（宋代）

江烟漠漠暮天昏，且把扁舟系树根。
欲问村中沽酒处，家家风雨不开门。
奉和崔尚书赠大理陆卿鸿胪刘卿见示之作
苏颋（唐代）

戏藻嘉鱼乐，栖梧见凤飞。类从皆有召，声应乃无违。

美价逢时皆，奇才选众稀。避堂贻后政，扫第发前几。

皆曳仙人履，还熏侍女衣。省中何赫奕，庭际满芳菲。

吏部端清鉴，丞郎肃紫机。会心歌咏是，回迹宴言非。

北寺邻玄阙，南城写翠微。参差交隐见，仿佛接光辉。

宾序尝柔德，刑孚已霁威。巨源林下契，不速自同归。
海天春晓十首 其六
陈繗（明代）

鹭车飞下遍南州，趁晓春光总胜游。杨柳风中金勒马，桃花浪里木兰舟。

山因日出收残照，江为潮来向上流。民族与时俱一变，也应海屋又添筹。
魏知元有赠仍索诗此言别二首
陈造（宋代）

朋从应酬岐薄厚，魏郎凛凛金石友。
四年再面情转亲，日有温言到衰朽。
泾渭不混清浊流，云雨肯随翻覆手。
自今淮徼望吴天，安得山林长聚首。
记十五日夜星犯月
李曾伯（宋代）

两月之间星入斗，畴昔之夜星入月。
入斗前史验虏走，入月韩入应虏灭。
昭然垂象不轻示，适验天心厌胡羯。
此胡蚕食诸戎尽，云扰中原野流血。
去年突然渡江左，几欲长驱控京阙。
使其香气不击败，延及生灵祸何烈。
衣冠正统幸阴佑，依然天堑限南北。
乃知硕果弗尽剥，东南生意不终绝。
吾皇修德务饬己，悔悟一念足越。
正当岁星在整套分，不待一言退荧惑。
胡运百载天将亡，两星炯炯岂虚设。
自今有道守四夷，海{上宀下禹}一家混吴越。
病夫得复见太平，原以余年才农业。
州中小饮便别牛相
李绅（唐代）

笙歌罢曲辞宾侣，庭竹移阴就小斋。愁不解颜徒满酌，

病非伤小为忧怀。耻矜学步贻身患，岂慕醒狂蹑祸阶。

从此别离长酩酊，洛阳狂狷任椎埋。
蝶恋花（范参政游石湖作命次韵）
陈造（宋代）

山立翠屏开几面。画舸经行，蒲葺□□岸。想过溪门帆影转。湖光忽作浮天远。诗卷来时春晼晚。愁把钓游，佳处寻思遍。不许冷官人所贱。拘缠自叹冰蚕茧。
招隐寄李元中
黄庭坚（宋代）

吾闻李元中，学为古人青出蓝。
眉目之闲如太华，一段翠气连眉南。
我欲从之路阻长，朱颜日夜惊波往。
苍梧玉琯生蛛网，老翁忘味倾心赏。
眼前记一不识十，谷中白驹閟音响。
灊山南闲卧青牛，万壑松声不得游。
愿君为阿阁之紫凤，莫作江湖之白鸥。
送杜起莘殿院出守遂宁
陆游（宋代）

羽檄联翩昼夜驰，臣忧顾不在边陲。
军容地密宁当议，陛下恩深不忍欺。
白简万言几恸哭，青编一传可前知。
平生所学今无负，未叹还乡两鬓丝。
疏帘淡月 其三 寿溧阳彭太公
梁清标（清代）

篯铿华族。羡堂上双星，阶前芝玉。占尽人间福寿，行高乡曲。

少年踔厉名场里，倒词源、何论潘陆。唾壶尝缺，阳春和寡，尚淹松菊。

追万石、家风雍穆。看骥子龙文，书校天禄。宣发齐眉佳夕，浅斟醽醁。

针楼才罢梅英吐，玩芳时、清欢相续。香山洛社，年年扶杖，前身金粟。
雪中舟泊五夫
释绍嵩（宋代）

天遣今年到五夫，琼田千里玉平铺。
波中船舫来还去，载取烟云作画图。
拜方正学先生祠堂（二首）
顾起元（明代）

匿孤闻县幕，收骨有将军。
禁密趣烹客，心枯绝命文。
泪痕台北土，魂梦海东云。
劝进同时士，麒麟自纪勋。
和张孟阜寻梅韵
陈傅良（宋代）

平生拙状物，出语辄自咍。
久欲颂梅花，恒恐累纸写不该。
羡子年少气豪每，诗筒往往岁一来。
语不惊人生意不止，笔力待尽千松煤。
我以病骥追霜隼，著鞭不上嗔人催。
置诗太息梅困我，恨不纵斧寻条枚。
嗟乎孤山无人老坡死，水边竹外谁低徊。
我尝欲拟禁字体，不道雪月冰琼瑰。
退藏物后独笑傲，奄有岁晚多惊猜。
纷纷自谓好颜色，万彙秃立皆堪哀。
模将此意入诗句，十年未就梅空开。
君诗却怪梅不见，今我内热红生腮。
强随嶮韵终不满，今年又恐坐看落片飞莓苔。
仲冬再到和前韵
曹勋（宋代）

江淮烽火照云头，买尽临安去国舟。
行见中兴圣天子，一戎大定复神州。
寄韩涧泉三首
王汶（宋代）

达人贵适己，脱屣离王庭。
袖此转物手，悦我违俗醒。
睆彼岐山鸟，扬光来青冥。
岂其览德辉，而肯啄腐腥。
翻云吐嘉音，濯露洁修翎。
纷纷世网密，何由觌尔形。
蒙亭诗和张洵韵
叶宗谔（宋代）

我行几许踰沅湘，直抵八桂漓水旁。千山倒影摇溪光，秀色不借草木苍。

兹亭构胜俯回塘，野花风递罗绮香。岩前伏波航羽觞，一洗尘思生清凉。

疑有仙人白玉床，壶中景迥日月长。步此仙籁音琅琅，世间名利真毫芒。

此景不独冠南方，恨不筑室轻侯王。回首尘迹空渺茫，瞥去未必计非良。

其如樽酒情难忘，恍然一梦五云乡。
俞成大送新芋
洪咨夔（宋代）

谢三郎女改蓑衣，繿缕中藏玉雪肌。
柱上莫愁无乳媪，秋风得此可忘饥。
渔艇
李吕（宋代）

撇烈非为鱼，流行本处山。
白鸥自得意，相农过前湾。
青玉案 见《词综续编》
吴规臣（清代）

烟痕催暮风丝冷。■只有、侬心领。逝水年华真一瞬。

春花多笑，秋花多病。都是伤心境。

危楼镇日无人影。小立也、抛清茗。浊酒浇来心自警。

欢时偏醉，愁时偏醒。何处商量准。
寿茶使三十韵
程公许（宋代）

湖海裒英气，星凤瑞圣朝。
黄钟回暖律，紫毳下层霄。
平武登巍回，高才局下僚。
一朝翻渤海，万里羾扶摇。
迁次更州牧，澄清奉汉条。
帑藏参会计，阃寄竦嫖姚。
帝想重关阻，云连八水辽。
近知敌运尽，不复旧时骄。
遣送纡天宠，将输伏使轺。
艰难须力济，氛祲觉潜销。
还把天隅绣，来题驷马桥墩。
留良无复恨，撷秀自应饶。
倚重藩条布，尤先政理调。
根档探吏蠹，襦袴蔼民谣。
流地金钱溢，褰风锦幄飘。
异时司榷牧，永日但逍遥。
谁似躬行美，能知燕处超。
兵厨疏虮味，讼牍列牛腰。
苦节同儒素，清风起俗嚣。
世余犹梗塞，士气况阴消。
竭泽无余算，何时罢击刁。
定知虚宁久，可卜赐环招。
经世须材略，犹农力衰穮。
牧时宜解瑟，渴治闻韶。
豹尾催持橐，蝉冠合珥貂。
致身期丙魏，耐老并松乔。
笑我同沟断，惟公赏爨焦。
穷棲官团冷，阴待燕居夭。
春信梅先觉，霜天柏后凋。
殷勤眉寿祝，持用报琼瑶。
唐膳部启东有归省之命祝鸣和赋三章题曰锦江归兴属予和之 其一
张岳（明代）

朱绂为谁健，青山念尔违。中天悬一月，万里照双闱。

陟屺徒愁眼，乘风便拂衣。锦江东入海，为尔谩生辉。
秋闱锁试赠赵茂实
房子靖（宋代）

吴淞人物老儒宗，闽浙文章属钜公。
竹叶几杯惟对酒，棘闱数钜不通风。
较文已辨珉兼玉，揭榜应知鱼经龙。
近日有心来听教，奈何方面事匆匆。
潇湘八景·潇湘夜雨
宋宁宗（宋代）

清泛三湘夜，中舱听雨眠。
楚天闻过雁，北馆未归船。
浊酒饮无算，青灯冷不烟。
对床工觅句，达旦见新编。
观灯玉台体十首 其九
徐铉（宋代）

抚云璈，吹玉箫。艳舞回罗袂，香风闪步摇。
冯当可游龙鹤山有诗赠安道人用韵二首
郭印（宋代）

君今宴坐澄神谷，万象之中能见独。
功成白日上层霄，莫忘飞来两黄鹄。
廿三日观迎祀纛仪仗后宴集黄信卿启芳亭
何进修（明代）

都护楼头阵势连，依稀犹似出师年。旌旗昼闪三城地，景物情看九月天。

萸菊香浮凭槛外，雁鸿声断把杯前。启芳亭畔重回首，片片飞花落舞筵。
邑令招讲上元故事与簿尉同赋二首 其二
程公许（宋代）

人情悦豫乐音谐，新觉华谯气象佳。璧月辉辉三夕永，榆星象象九霄排。

笙歌围坐花如海，殽核堆山酒若淮。富贵方来付公等，五云深处岂无阶。
洗竹
邹浩（宋代）

欣欣花草不关心，绝倒宫庭一亩阴。夏箨陨风裁几日，秋筠要月拟千寻。

携持斤斧从他怪，缭绕栏干著意深。全是吴中旧潇洒，过门应喜伴龙吟。
次韵雪冈徐景星二首 其一
方一夔（宋代）

阿咸秀出竹林边，千古风流有此贤。独向诗盟参古律，不随世态异憎怜。

夜光照耀需他日，汗血奔腾出少年。乞我飞霞与青玉，夜深环佩韵璆然。
禅人写真请赞十二首
释昙华（宋代）

拭眼堂前，临济正令。
且行一半，拈佛祖病。
题吴原博谕德医俗亭
程敏政（明代）

我家篁墩上，绝类筼筜谷。长怜此君净，不解砭予俗。

吴君结亭子，潇洒延众绿。清吟答天籁，尘鞅谢烦逐。

分明食肉相，兼此林下福。斋居开墨本，已觉幽韵足。

君才何可当，风采如植玉。拟试国医手，坐遣元气复。

江南渺烟雨，因之动遐瞩。汗青我终惭，笋谱或能续。
故舶使知泉州赵公挽词五首 其三
俞德邻（宋代）

壮岁风云会，衰龄岸谷迁。芾棠南国里，细柳曲江边。

天地纷戈甲，园林寂管弦。康成共丁卯，肯避巳辰年。
楼上曲
王令（宋代）

逆口不唱当时歌，当时笑声与曲和。
忍目不视当时字，当时字写当时意。
当时意断字空存，纵有前歌不忍闻。
楼凭西北栏干暖，病眼看天泪瘴昏。
望望行云迷笑电，晓梦依稀有时见。
只眉聚绿眼揉红，犹似临归别时面。
秋夜迟迟夜灯短，翠被孤眠不成暖。
旧时笑月不长圆，如今愁看月空满。
武陵几欲寻归路，桃花迷人不知步。
霜余芳草不成青，暮鸿飞入斜阳去。
用前韵寄德符
邹浩（宋代）

叩门无季心，尔来空缓急。若人作枯蓬，随风落遥隰。

袖书珠玉昏，匣剑蛟龙涩。雪花陵春阳，山寒拥扉入。

孤松初自高，短绠岂易汲。伊予不逢年，所向惊束湿。

分携忽岁迁，结念成骨立。萧萧清潩滨，冉冉白鸥集。

盟好何当寻，瓜时亦云及。东游傥未忘，芦边一渔笠。
挽砚兄何云仪二首 其一
勇朱芾（清代）

北来谁与话离情，几度欢然倒屣迎。接膝每忘时已晚，谈心常到月将横。

素期白首同归尽，岂料青骡先启行。华屋山邱无限痛，从今不忍向南城。
春情
孟浩然（唐代）

青楼晓日珠帘映，红粉春妆宝镜催。
已厌交欢怜枕席，相将游戏绕池台。
坐时衣带萦纤草，行即裙裾扫落梅。
更道明朝不当作，相期共斗管弦来。
满江红（寿八十老人·十一月十六日）
锦溪（宋代）

蓬岛仙翁，元来是、神钟岳渎。喜遇生申时节，一阳来复。蓂荚合遇曾舞翠，月华昨夜圆如玉。展红笺、泚笔染新章，从头录。

渭川叟，非钩禄。鲁公子，非徼福。况家传、胡氏长生箓。点额婴儿腾好语，殷勤捧献杯中绿。更九番、屈指篯铿年，为君祝。
野堂惠老惠筍
袁说友（宋代）

骑台落日餐秋菊，寒食江南馔餳粥。
一年节物正撩人，剩把尝新伴幽独。
平生惯饱藜藿淡，口腹累人何日足。
故园又作穿篱态，解箨呈新包一束。
甘寒不浇礧磈肠，一饭更须炊白玉。
年来稍学长沙味，一月煨藏爱余馥。
腥膻弃去不复念，从渠且负将军腹。
老僧日食常住供，饱坐饥食不论斛。
春来不讼箨龙冤，每诵坡仙食无肉。
个中风味有谁同，付与新诗照湖绿。
郴江百咏并序·窊樽
阮阅（宋代）

山中闻有酒官泉，复有窊樽在水边。
荆楚人皆喜群饮，见时应有口流涎。
壮椿岁（寿赵丞相）
方味道（宋代）

恭审某官间期淑气，特立高标。仰维岳之生贤，一朝献颂；赋缁衣而入相，四海同声。欣逢五百年之期，愿上八千岁之祝。可占耆艾，曷尽形容。音寄水龙吟，名为壮椿岁。倘蒙省览，万有荣光。

纶巾少驻家山，北窗睡觉南薰起。黄庭细看，长生秘诀，神仙奇趣。奈此苍生，顾苏炎热，仰为霖雨。趁丹心未老，将整顿乾坤，手为经理。

好是今年庆事。抱奇孙、一门佳气。蓬山振佩，麟符重锡，褒纶新美。玉树参庭，桂枝分种，香浮兰芷。看他年、接武三槐，长是伴、壮椿岁。
慈云十咏 其十 双溪环碧
陶宗仪（明代）

流水萦纡远接天，一支分入寺门前。且教听讲苍龙蛰，菩萨来乘大愿船。
送郭乂杂言
岑参（唐代）

地上青草出，经冬今始归。博陵无近信，犹未换春衣。

怜汝不忍别，送汝上酒楼。初行莫早发，且宿霸桥头。

功名须及早，岁月莫虚掷。早年已工诗，近日兼注易。

何时过东洛，早晚度盟津。朝歌城边柳亸地，

邯郸道上花扑人。去年四月初，我正在河朔。

曾上君家县北楼，楼上分明见恒岳。中山明府待君来，

须计行程及早回。到家速觅长安使，待汝书封我自开。
贤者之孝二百四十首·陈叔达
林同（宋代）

蒲萄归遗母，所嗜固应思。
卿乃有母遗，谁知此语悲。
绍兴祀岳镇海渎四十三首 其三十四 送神。曲同迎神。
郊庙朝会歌辞（宋代）

乃羞既彻，乃奏及阕。无馂斯俎，式听致谒。不蹇不蹶，不沸不决。

厉魃其祛，永庇有截。
别袁席之二首
敖陶孙（宋代）

漏尽有行客，袁侯挽不来。
掉头缁尘中，胡为此徘徊。
何处非诗具，螺江如泼醅。
公子亦岂痴，索笑西湖梅。
平生诗书腹，不计簿领材。
噫呜梁父吟，慷慨新丰杯。
梦作方士凫，唤杖听风雷。
何知江东路，瘦马冲尘埃。
君名在吏部，作君始此回。
兽弱而弩强，蹙缩生自猜。
自猜固如此，一语须君裁。
王事有靡监，柴车谁当推。
行矣勿告劳，试身文书堆。
满江红·翠袖馀寒
彭元逊（宋代）

翠袖馀寒，早添得、铢衣几重。何须怪、妍华都谢，更为谁容。衔尽吴花成鹿苑，人间不恨雨和风。便一枝、流落到人家，清泪红。山雾湿，倚熏笼。垂叶，鬓酥融。恨宫云一朵，飞过空同。白日长闲青鸟在，杨家花落白苹中。问故人、忍更负东风，尊酒空。
冬日闲居二首
张正蒙（明代）

夜永衾孤拥，檐深月半窥。
霜村鸡唱早，风树鹊栖迟。
旧社嗟摇落，新诗记别离。
挑灯坐不寐，无梦到天涯。
大本堂（二首）
魏观（明代）

六斋帝子联龙衮，三岛神仙列雁行。
绣毂青鸾金羽盖，锦鞯白马紫游缰。
御沟细柳云生暖，禁御飞花雨送凉。
郑国书闻能一一，玉炉清昼为分香。
登太华寺二首 其一
张紞（明代）

太华嵯峨一望遥，到门犹碍过溪桥。慈云长见阶前起，孽火都来海上消。

屋近树阴晴亦暗，砚涵竹露夜还潮。从今剩买游山屐，野客无妨屡见招。
自九江抵南昌途中杂感 其二
江之纪（清代）

峭帆入彭蠡，大姑迎云中。惊涛沃白日，鬟髻有濛濛。

下有古战沃，曾葬千艨艟。至今风雨夜，鬼火盈鲛宫。

真龙与假虎，一例随西风。谁言广武叹，狂谈非至公。
次韵赵元功赠李季言之什
张元干（宋代）

赤县飘零未易逢，那知今夕一樽同。
好招明月共清影，托与白樽行太空。
戃恍旧游如隔世，蹉跎壮志莫论功。
两公秉烛还相对，情话从渠半醉中。
次韵姚令威郎中从驾早行 其二
史浩（宋代）

蔌蔌长空雪，霏霏似粉犀。色同无路险，野阔见山低。

玉葆随鸾仗，银杯逐马蹄。催班何太早，夜白误晨鸡。
清凉礼先师遗像
释绍昙（宋代）

白云迷谷云铺阶，老倒清凉眼著沙。
若问普通年远事，三千里外摘杨花。
过严君平古井
郑世翼（唐代）

严平本高尚，远蹈古人风。卖卜成都市，流名大汉中。

旧井改人世，寒泉久不通。年多既罢汲，无禽乃遂空。

如何属秋气，唯见落双桐。
清溪曲
方正澍（清代）

兰舟如叶荡春潮，又过清溪旧板桥。楼外赤阑花外阁，销魂凉夜一枝箫。
奉赠王中允（维）
杜甫（唐代）

中允声名久，如今契阔深。共传收庾信，不比得陈琳。

一病缘明主，三年独此心。穷愁应有作，试诵白头吟。
田家即事八首
赵蕃（宋代）

行役渠怜我，生涯我羡渠。
太平今有象，随寓即吾庐。
观傩二首
刘克庄（宋代）

祓除啸梁崇，惊走散花魔。
切莫敺穷鬼，相从岁月多。
送朱叔止守南剑
楼钥（宋代）

舍人簪笔旧甘泉，家学相传子姓贤。
未羡夹河为太守，阿连剖竹向封川。
尹村道中
王安石（宋代）

满眼霜吹宿草根，谩知新岁不逢春。
却疑青嶂非人世，更觉黄云是塞尘。
万里张侯能奉使，百年曾子肯辞亲。
自怜许国终无用，何事纷纷客此身。
过饮毕叔文家题其壁
赵蕃（宋代）

拟过君家看牡丹，数枝才及海棠看。
百年旧事谁从说，杯酒相逢强自宽。
百香诗 其七十一 苍苔
郭居敬（元代）

土花著雨自苍苍，渐染新痕上画廊。好是东风三月暮，落红绣出翠纹香。
思惟相观音赞
释心月（宋代）

春禽昼啼，秋虫夜吟。
有耳皆闻，何独观音。
如是而知，如是而觉。
面目现前，超诸余学。
梦中反古菖蒲
苏辙（宋代）

石上生菖蒲，一寸十二节。仙人劝我食，再三不忍折。

一人得饱满，馀人皆不悦。已矣勿复言，人人好颜色。
蓦山溪·凝神遐想
王哲（金朝）

凝神遐想，始固铅中雪。滋长是黄芽，使金乌、相攀朗月。黄婆匹黄，别是一家风，龙吟啸，虎咆哮，此个谁分别。人还去欲，酸辣餐须节。滋味要堪尝，任清虚、五神畅悦。元阳守定，育养得神灵，功成就，去朝元，住世无休歇。
送韦逸人归钟山（一作皇甫冉诗）
郎士元（唐代）

逸人归路远，弟子出山迎。服药颜犹驻，耽书癖已成。

柴扉多岁月，藜杖见公卿。更作儒林传，应须载姓名。
与谬栓法同行口占分水岭诗
骆罗宪（宋代）

山路相随步步高，忘怀携手上嵯峨。
掀髯长啸青云去，回首跻攀有许劳。
与虞山人胜伯陈山人惟寅谈及仙游事醉后赋诗
饶介（元代）

幂幂松阴布网罗，鹤巢松顶吸天河。
是何道士围棋坐，若个樵夫对酒歌。
看月也知为尔好，凭风无奈欲归何。
送君直过桥西去，还记垂杨叶不多。
题魏布衣致陈恪勤书次沈栗仲大令韵
言友恂（清代）

抢洲先生真丈夫，睥睨权贵如庸奴。圣明昭鉴臣不孤，九死一生脱囚拘。

长安风雪岁逼除，车声槛槛来蓬庐。使者出札径尺余，论议不数鸿都儒。

将以白粲明区区，愿公一节保厥初。斯人为谁市井徒，授粲非阿谀。

索之渺尔随鸥凫，心系魏阙身江湖。座间何人援长须，轶事往往流枌榆。

辅翼盛德当非诬，此帖古意犹黄虞。山中儒生儋石无，夸食糠覈肥不癯。

贷粟监河计良迂，索米仁祖徒烦拿。但愿遗天下食如赐酺，坐见春阳一气回槁枯。

兹志未遂长嗟吁，得钱且就村醪沽。青天白云自卷舒，底用咄咄空中书。
赠眼医王生彦若
苏轼（宋代）

针头如麦芒，气出如车轴。
间关络脉中，性命寄毛粟。
而况清净眼，内景含天烛。
琉璃贮沆瀣，轻脆不任触。
而子于其间，来往施锋镞。
笑谈纷自若，观者颈为缩。
运针如运斤，去翳如拆屋。
常疑子善幻，他技杂符祝。
子言吾有道，此理君未瞩。
形骸一尘垢，贵贱两草木。
世人方重外，妄见瓦与玉。
而我初不知，刺眼如刺肉。
君看目与翳，是翳要非目。
目翳苟二物，易分如麦菽。
宁闻老农夫，去草更伤谷。
鼻端有余地，肝胆分楚蜀。
吾于五轮间，荡荡见空曲。
如行九轨道，并驱无击毂。
空花谁开落，明月自朏朒。
请问乐全堂，忘言老尊宿。
（彦若，乐全先生门下医也。
）
过金台望横山塔
杨万里（宋代）

昨夜愁勤雨，今朝喜懒风。金台斜岸北，玉塔正船东。

滩改呈新碛，山回隐暗峰。兰溪水亭子，作意定留侬。
酬厉侍御秋中思归树石所居见寄
无可（唐代）

三峰居接近，数里蹑云行。深去通仙境，思归厌宦名。

月从高掌出，泉向乱松鸣。坐石眠霞侣，秋来短褐成。
西江月·偃月炉中金鼎
薛式（宋代）

偃月炉中金鼎，三台两曜行神。尊卑简易汞中真。握固休推心尊。白虎长存坎户，青龙却与南邻。阴魂阳魄似窗尘。大意不离玄牝。
次韵周辅道中
陆游（宋代）

从来重九如寒食，天气微阴正自佳。
莫问茱萸赐朝士，一尊随处有黄花。
九龙岩 其二
蒲宗孟（宋代）

老僧栖息乱云颠，凿石开山四十年。投得岩成身老大，更无筋力到岩前。
王章
王安石（宋代）

壮士轩昂非自谋，近臣当为国深忧。
区区女子无高意，追念牛衣暖即休。
余在海陵诸承成斋从兄关照感赋一首
缪重熙（清代）

回忆趋庭日，频闻说项斯。十年嗟契阔，两载共流离。

客路能分润，幽斋只暂随。性天真挚处，情厚繫人思。
诗偈 其七十九
庞蕴（唐代）

痴儿无智慧，自嫌阿爷丑。阿生生得身，嫌生无面首。

抛却亲爷生，外边逐色走。六亲相将作，寻常不开口。

恒游十二月，月月饮欲酒。夜夜不曾醒，醉吐饲猪狗。

如此恶男子，缘事不了手。
嘲萧瑀射
欧阳询（唐代）

急风吹缓箭，弱手驭强弓。欲高翻复下，应西还更东。

十回俱著地，两手并擎空。借问谁为此，乃应是宋公。
得唐友山讣音
吴登鸿（清代）

先生画与虎儿齐，橐笔时来唤我题。皓首不知身落魄，高歌每到日沈西。

才看扇上成乌牸，几向舆中遇白鸡。春水桃花新解缆，家家屏障手亲携。
玄理歌 其一
李道纯（元代）

至道虽然无处所，也凭师匠传规矩。屯蒙取象配朝昏，复姤假名称子午。

进火无中炼大丹，安炉定里求真土。身心意定共三家，铅汞银砂同一祖。

加减依时有后先，守城在我分宾主。南山赤子跨青龙，北海金公骑白虎。

两般药物皆混融，一对龟蛇自吞吐。直超实际归大乘，顿悟圆通非小补。

密会真机本自然，可怜小法胡撑拄。口灵舌辩自夸能，气大心高谁敢睹。

未会潜心入窈冥，何劳立志栖环堵。初机自是不求师，老倒无成甘受苦。

积功累行满三千，返照回光穷二五。起火东方虎啸风，涤尘西极龙行雨。

驱雷掣电役天罡，辅正除邪任玄武。姹女才离紫极宫，金公已到朱陵府。

炉中大药一丸成，室内胎仙三叠舞。四象五行都合和，九转七返功周普。
续王黄州四皓赠答 其一
释居简（宋代）

遮得冥冥翼，谁云汉网宽。劫谋飞隼疾，克爱拔山难。

旒恐悬中断，盂从覆处安。不如甘嫚骂，莫受子房谩。
和刘英臣见寄二绝句 其一
王庭圭（宋代）

诸葛奇才当十倍，谪仙词句满三千。我惟闭阁扪书册，扫地烧香亦静便。
吾趋唐寅自述不惑之齿于桃花庵，画并书
唐寅（明代）

鱼羹稻衲好终身，弹指流年到四旬；
善亦懒为何况恶，富非所望不忧贫。
僧房一局金藤着，野店三杯石冻春；
自恨不才还自庆，半生无事太平人。
后改
田衣稻衲拟终身，弹指流年了四旬；
善亦懒为何况恶，富非所望不忧贫。
僧房一局金藤着，野店三杯石冻春；
如此福缘消不尽，半生落魄太平人。
黄子将诗及拟骚见贻酬赠二首 其二
王世贞（明代）

天末空长剑，人间自曲钩。啖名殊代事，吞恨大江流。

妙手斲轮得，雄心伏枥收。君看扬马后，馀子尽悠悠。
小桃红 李花
沈栗（清代）

缓步寻芳径。试把花枝问。一样春光不匀，红白此情难信。

想花神、亦自冷心肠，故洗铅华尽。

素质羞涂粉，色倩冰肌并。怪尔夭桃染脂，沉醉何时方醒。

最怜他、结实对王戎，谪仙夸上品。
秋晚江上遣怀
杜牧（唐代）

孤舟天际外，去路望中赊。贫病远行客，梦魂多在家。

蝉吟秋色树，鸦噪夕阳沙。不拟彻双鬓，他方掷岁华。
敬答李先生
温庭筠（唐代）

七里滩声舜庙前，杏花初盛草芊芊。绿昏晴气春风岸，

红漾轻纶野水天。不为伤离成极望，更因行乐惜流年。

一瓢无事麛裘暖，手弄溪波坐钓船。
五子歌
佚名（先秦）

皇祖有训。民可近。
不可下。民惟邦本。
本固邦宁。予视天下愚夫愚妇。
一能胜予。怨岂在明。
不见是图。予临兆民。
懔乎若朽索之驭六马。
为人上者。奈何不敬。
训有之。内作色荒。
外作禽荒。甘酒嗜音。
峻宇雕墙。有一于此。
未或不亡。惟彼陶唐。
有此冀方。今失厥道。
乱其纪纲。乃底灭亡。
明明我祖。万邦之君。
有典有则。贻厥子孙。
关石和钧。王府则有。
荒坠厥绪。覆宗绝祀。
呜呼曷归。予怀之悲。
万姓仇予。予将畴依。
郁陶乎予心。颜厚有忸怩。
弗慎厥德。虽悔可追。
寄王固子坚时在固陵治田
刘攽（宋代）

苏秦六国相，晚被谗慝名。使有东郊田，安得留此声。

古今事可知，达人尽躬耕。多君家事治，竭力从老农。

白水负郭田，百顷亩一钟。耕亦勿卤莽，耘亦无灭裂。

秋成霜满畦，玉粒胜白雪。我怀沮溺心，早晚从君游。

且当学林类，行歌复披裘。
题唐岱仿各家山水画册 其三 万笏朝天
弘历（清代）

远山插笏曾无数，黛色参天正近秋。最爱茅庵坐清昼，琤琮常听瀑泉流。
赞径坂使君何山促春讲席之盛
赵汝腾（宋代）

赢粮多士二千余，争向柯山讲席隅。
立天地心鸣道铎，开生灵眼识师儒。
孔融鲁国奇男子，孟氏邹人大丈夫。
我在紫霞洲上笑，惜无羽民翼到三衢。
早梅
龚诩（明代）

雪窗忽见两三花，便觉诗情渐有涯。应是东君念穷独，春风先遣到侬家。
满江红（春雨）
汪宗臣（宋代）

检点春光，阴雨过、三分之一。从头数、元宵灯夕，都无晴日。不碍头原肥草绿，但漫丘壑沈云黑。那东君、忒煞没网维，春无力。

燕忙甚，泥浑湿。蜂愁甚，脾无密。更两旬又是，梨花寒食。蔫红殷桃吾不较，岂堪浸烂东畴麦。望前村、白鹭衬霞红，探晴色。
慈孝寺送顾待制次韵和孔舍人
刘攽（宋代）

丈夫老益壮，鬓毛岂知秋。多君志慷慨，不避千里游。

跃马过黄志，北视三四州。要官在东序，志图间天球。

古来功名人，未就不肯休。譬如凿空使，尚致安石榴。

况今南亩民，往往东西流。还定安辑之，千仓仍万辀。
赋得熏风入禁松
戴亨（清代）

夭矫古松树，栽培禁苑中。祝融宣仲侣，偃盖引南风。

鸳瓦声初起，虬枝势暗通。郁葱云气下，跄济佩声融。

灵籁森青琐，苍涛动碧空。虞弦欣在御，民愠解何穷。

每羡淩霄干，深蒙被物功。坚贞期自励，樗散薄幽丛。
东归见梅
喻良能（宋代）

老大无堪鬓似银，虚名犹复玷簪绅。
久为碌碌趋朝士，暂作栖栖去国人。
行李冲寒归故里，江梅偷暖报新春。
万钟於我何加益，三釜新来喜及亲。
和仲子中谢寄福州荔圆
彭汝砺（宋代）

五月南州荔子花，道山杳霭路歧赊。谁将长乐陈生笔，写寄于陵仲子家。
次洪稚存太史见赠韵
与宏（清代）

八千里外归来客，不为探奇也打门。愿见已经过半世，相逢何幸在荒村。

只身湖海飘零久，百卷文章慷慨存。煨芋分尝坚后约，更须米汁沃灵根。
燕归梁（书水仙扇）
吴文英（宋代）

白玉搔头坠髻松。怯冷翠裙重。当时离佩解丁东。澹云低、暮江当。

青丝结带鸳鸯盏，岁华晚、又相逢。绿尘湘水避春风。步归来、月宫中。
宿北乐馆
陈润（唐代）

欲眠不眠夜深浅，越鸟一声空山远。庭木萧萧落叶时，

溪声雨声听不辨。溪流潺潺雨习习，灯影山光满窗入。

栋里不知浑是云，晓来但觉衣裳湿。
火星岩
苏轼（宋代）

火星岩下石凌壁，阁上相忘止一僧。
莫问人间兴废事，门前流水几前灯。
杜司勋
李商隐（唐代）

高楼风雨感斯文，短翼差池不及群。
刻意伤春复伤别，人间惟有杜司勋。
喜儿辈归宁
刘应时（宋代）

凛凛寒威欲挟绵，棱棱病骨只忻眠。
灯花璀璨人归后，云色苍茫雪作天，
百岁光阴宁有几，四时饮啄且随缘。
拥炉莫厌团圞乐，节物峥嵘又一年。
结素鱼贻友人
李冶（唐代）

尺素如残雪，结为双鲤鱼。
欲知心里事，看取腹中书。
偈颂二百零五首 其一八三
释正觉（宋代）

作么生行，履得十成，去功业力争英雄。刘项时，将太平。

坐亨朴懋，羲轩世人。
同戴石屏十人重游分韵得凿字即席赋
曾原（宋代）

线迳盘邅回，老壁出参错。
洞深路欲无，且进还悸愕。
太虚堕滓液，有此奇伟作。
芮也劳斧斤，此语失之凿。
关崖湿生云，泉杂云影落。
殿头何进仙，怡然骑木鹤。
孤云
陆游（宋代）

四十年来住此山，入朝无补又东还。
倚阑莫怪多时立，为爱孤云尽日闲。
酬李仆射晚春见寄
张籍（唐代）

戟户洞初晨，莺声雨后频。虚庭清气在，众药湿光新。

鱼动芳池面，苔侵老竹身。教铺尝酒处，自问探花人。

独此长多病，幽居欲过春。今朝听高韵，忽觉离埃尘。
题丞厅清节轩诗
李正民（宋代）

新种修篁翠叶稠，凛然清节坐惊秋。官曹咸类崔斯立，风味仍同王子猷。

暂却鹭鹓仍退食，鸾凰此日小迟留。吟哦自是公家事，我亦身閒愧食浮。
樵者
李昴英（宋代）

近道其樵者，劳哉食束薪。
运斤碎裂盘，荷担下嶙峋。
恐是仙王质，何须贵买臣。
路傍迎一笑，笑我绊簪绅。
偈颂七十二首 其六十三
释祖钦（宋代）

形名未立，朕兆未分。全无巴鼻，彻底浑崙。
同游道场何山二首 其一 道场山
程俱（宋代）

何年窣堵波，独立妙峰顶。憧憧五湖舟，黑月仰光影。

千章列云五，灵液走甘冷。隆楼绝清空，横侧见峰岭。

下窥三州聚，尘末集毫颍。振衣薄云汉，万劫弹指顷。

辽辽天宇大，出没笑蛙井。堂中老比邱，奋迅颇精猛。

拟分数椽地，饱饭卧清境。何必少陵翁，闻钟始深省。
老树
郑獬（宋代）

老树十百围，赤日不满影。
庙貌画鬼神，焰闪见光景。
闾里颇惊动，豚壶日叩请。
小巫口吟呀，祝奠屡折磬。
安敢议翦伐，惟恐罹灾眚。
乌雀不敢巢，繁阴实修整。
岂有物所凭，阴奸设机穽。
吾闻夏后氏，液金铸九鼎。
窟穴尽发露，夔羊皆远屏。
自从九鼎亡，草木亦有幸。
鸣社名流莅江欢迎词即用陶社成立词韵
祝廷华（清代）

丙寅之岁清和月，芳泥印遍宾鸿迹。芙蓉江上萃群英，薜荔园中占丽泽。

萧萧风雨故人来，联床夜话濂溪宅。暨阳觞咏续淞阳，陶社高张鸣社额。

会稽山上钟瑰奇，汝南名阀推诗伯。循声远绍古龚黄，豪气压倒今元白。

主盟坛坫任折冲，酩酊常至酡颜赤。桃花春涨江鲥肥，呼朋共展乘风翮。

或则曾登李杜坛，或则屡夺苏辛席。云霄丹凤绚文采，湖海元龙壮魄力。

秣陵奇气接吴山，名流大著珍刊刻。乾坤灵秀泄双管，周秦汉魏争风格。

不才槁卧荒江滨，垂纶敢望珊瑚获。不图夜尽鴂旦鸣，朝暾遍照登瀛客。

鸿博都储旷世才，衙官屈宋等什百。三径松菊幸不孤，唱酬尽把閒愁释。

杜康有酒醉刘伶，昔贤常此乐晨夕。黄山之石耸百寻，长江之水深千尺。

山高水长日景行，欢迎应是吾侪责。漫题长句志良因，执鞭忻慕甘为役。
田单
洪适（宋代）

齐主轻忘在莒时，解裘淄水遽相疑。若无貂勃明勋业，几使功臣枉见夷。
盛彦光次韵见和复用前韵因以自叹 其一
洪炎（宋代）

星织乌同织，鹤闲鸥亦闲。问君离俗久，何事落人间。

末伏秋无雨，残歊昼掩关。寒泉聊洗耳，清冷似吾山。
次韵李举之玉霄亭 其一
曾惇（宋代）

新亭崛起最高峰，无数遥岑翠埽空。恐有谢公留屐齿，为开摩诘画屏风。

倚江杨柳自高下，照水杏花能白红。正欠渭川千亩竹，清阴分借赖邻翁。
星
李峤（唐代）

蜀郡灵槎转，丰城宝剑新。将军临北塞，天子入西秦。

未作三台辅，宁为五老臣。今宵颍川曲，谁识聚贤人。
重阳山居
司空图（唐代）

此身逃难入乡关，八度重阳在旧山。篱菊乱来成烂熳，

家僮常得解登攀。年随历日三分尽，醉伴浮生一片闲。

满目秋光还似镜，殷勤为我照衰颜。
南柯子（秀叔娶妇不令人知，）
王炎（宋代）

以小词为贺，因戏之

对镜鸾休舞，求凰凤自飞。珠钿翠珥密封题。中有鸾笺细字、没人知。

环佩灯前结，辎軿月下归。笑他织女夜鸣机。空与牛郎相望、不相随。
阆人蒲君锡提举
饶节（宋代）

一喏推翻十二峰，三乘四库当时通。自闻百丈下堂句，已破提婆外道宗。

画角晓吹深径雪，寒梅晴放小塘风。孤峰顶上他年事，又是筹盈石室中。
新燕
戴佩荃（清代）

羽毛鲜润望依稀，睡足晴窗展翅微。唤母但能啾唧语，恋巢犹怯往来飞。

楝花庭院春如许，梅雨池亭客未归。睇向画梁容卜宅，争如随分著乌衣。
缺月
梅尧臣（宋代）

缺月来照屋角时，西家狗吠东家疑。
夜深精露鬼初动，窸窣古莽无风吹。
赠崔九载华
刘长卿（唐代）

怜君一见一悲歌，岁岁无如老去何。

白屋渐看秋草没，青云莫道故人多。
失调名
蔡薿（宋代）

扇开仙掌。
七鲲身
钱琦（明代）

海中有鲲夜化鹏，将飞似堕忽伏蹲。浸作千年老云根，分排玉立如弟昆。

蛟宫千丈姿雄跨，鳄浪万里供馋吞。壮气已作长虹吐，远势欲挟孤鸾骞。

如砥狂澜留柱石，时挝天鼓殷雷门。左控安平右鹿耳，襟带众汇如缭垣。

当年蛙龟争雄处，犀甲百万齐云屯。一声海吼白骨枯，潮头战血交流浑。

自从归我版图后，恬波息浪清乾坤。升平大业垂万古，异域往往叨殊恩。

祇今穷崖绝壑地，已成紫蟹黄鱼村。我来正值三月暮，裌衣习习春风温。

他山可望不可即，远见一片苍烟痕。天地沧桑本变幻，古今兴废如朝昏。

况复浮生一泡影，忍令岁月逐尘奔。眼中俗客难为论，黯然默默销神魂。

安得如尔息健翮，坐受晚露与朝暾。
万年欢
佚名（宋代）

禁篽初晴，见万年枝上，工啭莺声。藻殿连云，萍曦高照檐楹。好是帘开丽景，袅金炉、香暖烟轻。传呼道、天跸来临，两行拱引簪缨。
看看筵敞三清。洞宝玉杯中，满酌犀觥。烂熳芳葩，斜簪庆快春情。更有箫韶九奏，簇鱼龙、百戏俱呈。吾皇愿、永保洪图，四方长乐升平。
赋得池塘生春草（一作陈陶诗）
陈润（唐代）

谢公遗咏处，池水夹通津。古往人何在，年来草自春。

色宜波际绿，香爱雨中新。今日青青意，空悲行路人。
太守林太博赠瑞香花
刘克庄（宋代）

一树婆娑整复斜，使君辍赠到田家。
自惭甕牖绳枢子，不称香田锦伞花。
小借暖风为破萼，旋浇新水待抽芽。
丁宁童子勤封值，留与甘棠一样夸。
寄赵紫芝
薛师石（宋代）

别后访消息，传言一半虚。
前官已不就，所向定何如。
苦雨厌羁思，春风欺旧庐。
怀人闭门夕，专拟寄来书。
壬寅二月有诏令郡吏分往属县减决囚禁十三日
苏轼（宋代）

太平宫而宿于南溪溪堂遂并南山而西至楼观大秦寺延生观仙游潭十九日归作诗五百言以记凡所经历者寄子由远人罹水旱，王命释俘囚。
分县传明诏，循山得胜游。
萧条初出郭，旷荡实消忧。
薄暮来孤镇，登临忆武侯。
峥嵘依绝壁，苍茫瞰奔流。
半夜人呼急，横空火气浮。
天遥殊不辨，风急已难收。
晓入陈仓县，犹余卖酒楼。
烟煤已狼藉，吏卒尚呀咻。
（十三日宿武城镇，即俗所谓石鼻寨也，云孔明所筑。
是夜二鼓，宝鸡火作，相去三十里，而见于武城。
）鸡岭云霞古，龙宫殿宇幽。
（县有鸡爪峰、龙宫寺。
）南山连大散，归路走吾州。
欲往安能遂，将还为少留。
回趋西虢道，却渡小河洲。
闻道磻溪石，犹存渭水头。
苍崖虽有迹，大钓本无钩。
（十四日，自宝鸡行至虢。
闻太公磻溪石在县东南十八里，犹有投竿跪饵两膝所著之处。
）东去过郿坞，孤城象汉刘。
谁言董公健，竟复伍孚仇。
白刃俄生肘，黄金漫似丘。
（十五日至郿县，县有董卓城，其城象长安，俗谓之小长安。
）平生闻太白，一见驻行驺。
鼓角谁能试，风雷果致不。
岩崖已奇绝，冰雪更琱锼。
春旱忧无麦，山灵喜有湫。
蛟龙懒方睡，瓶罐小容偷。
（是日晚，自郿起至清秋镇宿。
道过太白山，相传云，军行鸣鼓角过山下，辄致雷雨。
山上有湫甚灵，以今岁旱，方议取之。
）二曲林泉胜，三川气象侔。
近山麰麦早，临水竹篁修。
（十六日至盩厔，以近山地美，气候殊早。
县有官竹园，十数里不绝。
）先帝膺符命，行宫画冕旒。
侍臣簪武弁，女乐抱箜篌。
秘殿开金锁，神人控玉虬。
黑衣横巨剑，被发凛双眸。
（十七日，寒食。
自盩厔东南行二十余里，朝谒太平宫二圣御容。
此宫乃太宗皇帝时有神降于道士张守真以告受命之符，所为立也。
神封翊圣将军，有殿。
）邂逅逢佳士，相将弄彩舟。
投篙披绿荇，濯足乱清沟。
晚宿南溪上，森如水国秋。
绕湖栽翠密，终夜响飕飗。
（是日与监宫张杲之泛舟南溪，遂留宿于溪堂。
）冒晓穷幽邃，操戈畏炳彪。
（十八日，循终南而西，县尉以甲卒见送。
或云近官竹园往往有虎。
）尹生犹有宅，老氏旧停辀。
问道遗踪在，登仙往事悠。
驭风归汗漫，阅世似蜉蝣。
羽客知人意，瑶琴系马鞦。
不辞山寺远，来作鹿鸣呦。
帝子传闻李，岩堂仿像缑。
轻风帏幔卷，落日髻鬟愁。
入谷（音浴。
）警蒙密，登坡费挽搂。
乱峰攙似槊，一水淡如油。
中使何年到，金龙自古投。
千重横翠石，百丈见游aa2。
最爱泉鸣洞，初尝雪入喉。
满瓶虽可致，洗耳叹无由。
（是日游崇圣观，俗所谓楼观也，乃尹喜旧宅，山脚有授经台尚在。
遂与张杲之同至大秦寺蚤食而别。
有太平宫道士赵宗有，抱琴见送至寺，作《鹿鸣》之引乃去。
又西至延生观，观后上小山，有唐玉真公主修道之遗迹。
下山而西行十数里，南入黑水谷，谷中有潭名仙游潭。
潭上有寺三，倚峻峰，面清溪，树林深翠，怪石不可胜数。
潭水以绳缒石数百尺，不得其底，以瓦砾投之，翔扬徐下，食顷乃不见，其清澈如此。
遂宿于中兴寺，寺中有玉女洞，洞中有飞泉甚甘，明日以泉二瓶归至郿，又明日乃至府。
）忽忆寻蟆培，方冬脱鹿裘。
山川良甚似，水石亦堪俦。
惟有泉旁饮，无人自献酬。
（昔与子由游虾蟆培，方冬，洞中温温如二三月。
）
次韵尧卿兄诗酒中兴三首 其三
葛胜仲（宋代）

耻向权门事靴板，懒于驿路奏书笺。芳醪不厌三千盏，嘉颂时为十二篇。

吟里情怀清似洗，醉中身世小如拳。伯伦子美真豪逸，风味平生愿执鞭。
城东尼寺哭妹三首 其一
边贡（明代）

佛居峻且玄，中有嘉树林。惊飙陨其芳，柔叶垂广阴。

青阳讵能几，朱夏奄相临。一为生死哀，感我涕盈襟。
别苍梧有作
金和（清代）

久作他乡客，惊心岁月过。四年羁岭峤，一棹下牂牁。

乐事全家聚，名山两粤多。苍梧风景好，忍听唱骊歌。
纵笔
陆游（宋代）

昼倦夜常成美睡，病多老却未全衰。
归从册府犹披卷，了却官书更赋诗。
赠孤山道士二首
周文璞（宋代）

九霄象简手中擎，岂是闲人爱列卿。
洞里石田春漠漠，有田多与种黄精。
金缕曲 砠酉秋出都述怀有赋
龚自珍（清代）

我又南行矣。笑今年、鸾飘凤泊，情怀何似。纵使文章惊海内，纸上苍生而已。

似春水、干卿何事。暮雨忽来鸿雁杳，莽关山、一派秋声里。

催客去，去如水。

华年心绪从头理。也何聊、看潮走马，广陵吴市。愿得黄金三百万，交尽美人名士。

更结尽、燕邯侠子。来岁长安春事早，劝杏花、断莫相思死。

木叶怨，罢论起。
读翠微集
盖屿（宋代）

圣宋吟哦只九僧，诗成往往比阳春。翠微阁上今朝见，格老辞清又一人。
杂兴（三首）
陈汝言（明代）

秋风起兰皋，萧萧坠霜叶。
空庭坐无眠，清漏何时彻。
美人胡不来，慰我经年别。
相思复相思，中肠九回折。¤
免役未几四月二十九日总府复有仓官之命五月
舒岳祥（宋代）

前时临别语堪哀，后会无期首重回。
我有巾山缘未继，半年两度入城来。
建州绝无芡意颇思之戏作
陆游（宋代）

乡国鸡头卖早秋，绿荷红缕最风流。
建安城里西风冷，白枣堆盘看却愁。
癸酉春暮钟信甫寄诗次其韵
马廷鸾（宋代）

深闭柴门水竹村，是非荣辰总忘言。
舍生只惧本心失，犯患谁忘尊足存。
居士病来惟卧室，翟公客去莫书门。
人心日月无今古，世道何曾顷刻昏。
送庠上人
释道潜（宋代）

点检行装拂与巾，洒然轻别故山春。家家门底长安道，举目何须更问津。
和择之福岩回望岳市
张栻（宋代）

回首尘寰去渺然，山中别是一风烟。
好乘晴色上高顶，要看清霜明月天。
汤周山
佚名（唐代）

汤周二大仙，庐此得升天。风俗因兴庙，春秋不记年。

锦云张紫盖，琴溜泻鸣泉。丹灶犹存鼎，仙花发故园。
上平舟杨先生二首 其二
周密（宋代）

璞玉至三献，不计刖足悲。冶剑时一鸣，宁免流俗疑。

买丝绣平原，聚金铸钟期。至宝不自宝，所贵知音知。

何惜五十弦，为君奏声诗。
剑客
慕幽（五代）

去住知何处，空将一剑行。杀人虽取次，为事爱公平。

戟立嗔髭鬓，星流忿眼睛。晓来湘市说，拂曙别辽城。
二月十四日金子以余将北征携酒言别怀往赋诗
皇甫汸（明代）

江郭携尊酒，花天赠远行。琴宜谢邛邑，裘愧入秦京。

暂寄西园赏，终多南浦情。离怀何以喻，弦管厉清声。
默坐有感
邹浩（宋代）

后悔宁可追，称误岂容数。试观古来人，何以为先觉。

一日三省躬，此事在力学。年光捷霜蹄，我心羞龌龊。
感事吟
邵雍（宋代）

芝兰种不荣，荆棘剪不去。
二者无奈何，徘徊岁将暮。
雨后和张待御韵
书山（清代）

霢霂郊原四月中，麦黄禾碧兆年丰。衙斋拈韵閒星使，蔀屋腾年颂雨工。

周泽已闻沾处处，重云犹为护芃芃。长吟洒润飞甘句，乐意相关尔我同。
效赵学士体成口号十章献开府太师
司马光（宋代）

公厨敕许酿芳樽，屡唤宾朋醉后园。
谑浪略无名位间，谁人知道太师尊。
声声慢·咏翠蝶介寿。事详诗稿
许禧身（清代）

桂萼枝头，飞琼楼畔，金光闪烁方浓。梦入庄周，归时两翼轻松。

瑶池露华乞得，庆亲年、寿与山同。褰袂至，又承欢如昨，舞彩堂中。

结就氤氲芳味，看翠云万点，细拂清风。佳气郁盘，绕来澹日和融。

最好连翩合锦，喜流霞、掩映帘栊。更幻作，数化身、缥缈半空。
暮到张氏园和壁间旧题
黄庭坚（宋代）

邵平不见见园瓜，三径还寻二仲家。
莫道暂来无所得，未秋先已碧莲华。
馆中夏日
孔武仲（宋代）

珍簟舒明玉，凉窗纳碧天。
殿楼传远鼓，宫井取深泉。
竹箨风频脱，榴房晚更鲜。
却惊非故国，五月未闻蝉。
坐池上看水偶成五绝句 其二
宋庠（宋代）

漾漾通仙穴，潺潺入故城。晚来丘壑思，并为一渠声。
赵逢源今春当赴省试以事失期乃督钱纲往行在且欲观母后回銮之庆作诗速其行
王庭圭（宋代）

去年秣马望行宫，飘然气若摩霄鸿。不学提携百金剑，不倚能弯两石弓。

徒誇读书饱藜苋，笔阵欲敌千人锋。要登月窟取官职，不使官出兜鍪中。

丈夫功名自有日，春闱已过落花风。今当献计随群吏，到时万井欢声沸。

慈宁殿前催趁班，看君入贺鸣靴鼻。
时得本师和尚归粤信 其一
释今无（明代）

忽闻匡岳信，并起玉关愁。华表方迷鹤，鄱阳已泛舟。

关山无近梦，江汉有新秋。一望西山色，萧条映御沟。
三月八日百五节林敬舆携酒约盛元仁戴帅初方
方回（元代）

暮年无不与心违，节物过从事总非。
何处青梅尝煮酒，谁家红总试单衣。
半酣便合拿舟去，骤热犹容借扇归。
忽忆向来独立处，雪天閒看白鸥飞。
清江张氏活人堂二绝句 其二
王庭圭（宋代）

海底龙宫失护防，老龙偷得返魂方。闻君夜压春槽响，携扣柴门乞酒浆。
送金舍人持伯奉使河洛因归为封君寿
欧大任（明代）

荣光嵩洛照骖騑，已制斑斓作舞衣。金册星轺明主赐，玉觞春酒近臣归。

安期涧上蒲应长，葛令坛边药渐肥。白首颂恩天咫尺，五云西北是彤扉。
赠童将军移镇平乐
卢龙云（明代）

闻道昭潭始罢兵，买牛何地不归耕。远夷向德应难恃，当宁抡才复此行。

安养但同淮蔡日，隐忧宁笑洛阳生。圣明待尔纾南顾，特典还看次第成。
早春山中
方岳（宋代）

竹边门自不须关，留与山云共往还。
芳草初齐梅点点，绿丝茸地鹿胎斑。
安溪劝农诗 劝息讼
陈宓（宋代）

田夫所入最为艰，终岁辛勤不得闲。劝尔小争须隐忍，破家只在片时间。
泊姑苏凭汇亭候同行不至
陈渊（宋代）

扁舟系岸五六日，草屦绕亭千百回。欲行无计住不可，梦想万事心如摧。

燕雀飞鸣意自适，翩翩檐外相往来。乃知荆棘殊不恶，培风万里真劳哉。
题饶德裕三益轩
曾丰（宋代）

过从义要如胶漆，琢磨功要如金石。
二者于兹有一偏，虽过圣门未之入。
德裕躯儒今二毛，一轩洒落仅容膝。
诗书执礼不放闲，直谅多闻谁较密。
仲修国老曾鼎臣，各于三者得其一。
曳躧相迎下榻留，冒云蒙雾不知湿。
松梅竹里不知凋，形影神中冥莫逆。
问签中参文字禅，贾谊升堂马入室。
更能尚友古圣贤，兰移其气金移质。
一线溜作吞天涛，十丈花成盈掬实。
扩充未下反约功，轩今所揭乃其适。
颜渊复礼老归根，今揭吾知犹欠易。
伤春
何应龙（宋代）

荷叶初浮水上钱，柳花飘尽岸头绵。
不知春色归何处，欲向空山问杜鹃。
渔樵叹
谢榛（明代）

东岭上头多树木，猛虎藏威白昼伏。西潭水深鱼鳖多，下有长蛟绝网罗。

渔郎樵夫各生计，相逢共嗟太平世。两毒所恃期永年，山根地轴暗相连。

背罾腰斧每聚散，回首茅茨炊烟断。妻子菜色饥尚可，户口办钱愁杀我。

问天不言空苍茫，四郊落叶正风霜。
四休居士诗三首
黄庭坚（宋代）

一病能恼安乐性，四病长作一生愁。
借问四休何所好，不令一点上眉头。
曾丈鹤林自充金回随即别去用韵呈寄
区越（明代）

海外重寻旧钓台，海涛千里一帆开。寰瀛属望勤飞动，鱼鸟相亲易往来。

标格自堪规末俗，羽翰谁敢议纤埃。不知何日停征棹，同赋圭峰陟磴苔。
李阳冰般若台篆字歌
梁章钜（清代）

衡阳岣碑不可扪，岐阳石鼓科臼翻。侯冈控飞籀史化，上蔡真臼焚余瘢。

吾闽荒远迹愈鲜，按图十一犹疑悭。神工鬼斧凿不到，搜奇往往嘲岩峦。

山灵奋激海若怒，风雨倒卷蛟螭蟠。夜深锁纽向绝壁，伶俜百怪走且颠。

谁其尸者唐李监，长剑快戟森乌贲。三才万汇睨倏忽，挥斥流宕穷倪端。

宝鼎跃水有神助，古溜过石无新痕。坐令光价耀寰宇，仰揖汉碣睎秦砖。

世间精诣岂逸致，当年篆室窥真源。以丰同丰中郎惑，将束作宋丞相惛。

苦心订讹告采访，想见雪泣忘眼飧。千秋万岁自有故，造化亦乐当镌刓。

我来茧足奈屡失，乍见画肚愁难援。围尺深寸语易晓，匪夸趩𧾨兼寴𨊩。

香台销歇般若寂，壮观孰识华岩巅。纷纷耳食称四绝，那得精鉴祛烦冤。

掎裳联襼𦧈不语，牧童愕眙山鸟喧。呼觞历历记跟肘，走笔欲补欧阳篇。
戴仲伦求诗
陈著（宋代）

来翁摊纸要求诗，犹胜儿童弱弄嬉。
参得纯公行乐意，傍花随柳待他时。
庐山白莲社
释怀悟（宋代）

才高孰谓文中龙，返使伊人思谢公。
烟飞露滴玉池空，雪莲蘸影摇秋风。
散帙，得卫讷旃先生
张问陶（清代）

神龙无全形，古鹤有遗响。斯文竟零落，浮世吾安仿。

风骚岂坠地，终只在天壤。岁晏祭何方，苍茫付心赏。

先生昔未遇，才与年俱长。十上所著书，寒蟾妒秋榜。

放浪为歌诗，下笔何萧爽。轶群不及群，万马空驯养。

遂轻一日名，时重千秋想。夜夜斗牛边，其光应万丈。

俄来霹雳文，一召君长往。我自哭刘蕡，人谁惜任昉。

西华尚练裙，旧册谁拔奖。古今言数奇，似此几无两。

赤水遗元珠，何人求象罔。会罗九州铁，大铸珊瑚网。
冬日过故人任处士书斋
骆宾王（唐代）

神交尚投漆，虚室罢游兰。网积窗文乱，苔深履迹残。

雪明书帐冷，水静墨池寒。独此琴台夜，流水为谁弹。
自桃川至辰州绝句四十有二
赵蕃（宋代）

钓石疑为借石低，月岩穿石两空梯。
逃虚尚说闻人喜，况此依然面目迷。
见雪
冯时行（宋代）

前日挥轻扇，今日御重衣。
重衣御则已，仍惊朝雪飞。
数峰起天末，练练生光辉。
有如老大臣，正色立玉墀。
风自山椒来，凛凛折我髭。
马上久驻目，感此良惨凄。
一昏复一晓，冉冉岁月移。
忆昨大观初，我始垂髫儿。
倏忽一弹指，面目生权奇。
今朝天上雪，宛作山中姿。
岂免三十年，侵我两鬓垂。
况此甲马动，忧端宿肝脾。
何当拨百忧，采采山中芝。
一洗稻梁气，摄身凌霏微。
春花与冬雪，俯视造化为。
去去宜努力，所幸今未衰。
雨
李商隐（唐代）

摵摵度瓜园，依依傍竹轩。秋池不自冷，风叶共成喧。

窗迥有时见，檐高相续翻。侵宵送书雁，应为稻粱恩。
送张虞部谪常州别驾还婺觐省
汪道昆（明代）

谪去应吾道，流言亦世情。
圣朝仍得罪，郎署早知名。
落日梁溪棹，平芜瀫水城。
秋风回首地，泪洒逐臣缨。
葡萄西瓜馈雪湖辱示长句次韵答之
谢迁（明代）

径路草深客稀过，衡门昼掩成独坐。披襟散发傲羲皇，舞鹤鸣琴代宾佐。

山中自诧拟封君，木奴千头竹万个。圃蔬园果逐时新，献纳从公无小大。

葡萄瓜种俱西来，忆从博望天荒破。清芬不用自煎茶，佳境宁论倒餐蔗。

冰盆满泛恣浮沉，广席敷陈惬尊斝。分甘聊复惓同心，两地遥知共清暇。

斜封博取玉川歌，阳春调高真寡和。效颦吾已忘妍媸，白战今仍励慵惰。

东西十里隔山城，往来却愧邮筒荷。
大行皇太后挽歌词三首（王氏）
权德舆（唐代）

筮水灵源濬，因山祔礼崇。从龙开ek路，合璧向方中。

殿帐金开出，廞衣玉座空。唯馀文母化，阴德满公宫。

配礼归清庙，灵仪出直城。九虞宁厚载，一惠易尊名。

晓漏铜壶涩，秋风羽翣轻。容车攀望处，孺慕切皇情。

哀笳出长信，宝剑入延津。呜咽宫车进，凄凉祠殿新。

青乌灵兆久，白燕瑞书频。从此山园夕，金波照玉尘。
长女适郑示诗三章 其三
程襄龙（清代）

婿也予之徒，九岁侍函丈。翼翼而油油，淳质及蒙养。

熏陶十年而，端士早心赏。命志迥不凡，为文谢浮响。

岂徒青云器，卓有古贤想。昔者桓少君，鲍宣乐偕往。

所贵在同心，高风千载仰。贫富虽易位，斯意良可仿。

娶妇娶和柔，嫁女嫁倜傥。二语本邵坤道善承天，诸福载应广。
次韵范参政书怀
陆游（宋代）

祠禄恩宽亦例沾，屏居怀抱苦厌厌。
戍边事往功名忤，迎客儿扶老病兼。
遇兴榜舟无远近，破愁沽酒任酸甜。
残年唯有读书癖，尽发家藏三万签。
出城访竹林寺忽入鹤林寺
洪繻（清代）

言出城南门，驱车夹山去。言寻竹林寺，忽见连山树。

峰色夕阳中，苍筤绿如雾。钟磬出瑶林，林外微风度。

径入鹤林中，寺外纷古趣。茅茨作经楼，僧侣禅悦遇。

不见寄奴泉，遥想苏仙句。有鸟无鹃声，林竹如沐露。

出寺五里馀，复得竹山路。客亭涧曲临，禅房山坳聚。

翛然绝尘氛，恨无入山具。
读眉山集次韵雪诗五首
王安石（宋代）

惠施文字黑如鸦，於此机缄漫五车。
皭若易缁终不染，纷然能幻本无花。
观空白足宁知处，疑有青腰岂作家。
慧可忍寒真觉晚，为谁将手少林叉。
句
陈贵谊（宋代）

行人自逐杨花去，不是杨花肯送人。
宿直二首 其二
王安礼（宋代）

烛泪漼漼罢赋诗，幅巾乘兴步东西。银河逼夜光芒堕，玉宇参天次第迷。

稍梦荆江三里鹄，忽惊汉殿五时鸡。平生出处无心较，亦似庄周万物齐。
戏方仁声四绝句 其四
叶梦得（宋代）

卢橘杨梅已及时，我归先自在前期。平生不作宣明面，浪愧将军建鼓旗。
武山十四境 其十三 丹井
刘崧（元代）

绝顶仙人井，碧泉皆雨香。神龟人不见，每夜有丹光。